ইসলামিক দৃষ্টিভঙ্গি ক্রুসেড সম্পর্কে

ক্রুসেড সম্পর্কে ইসলামি সংস্কৃতিতে বিশ শতকের পূর্বপর্যন্ত তেমন কোনও আগ্রহ দেখা যায়নি। তবে ১৯৫০-এর দশক থেকে শুরু করে সালাফিবাদ ও জিহাদি মতবাদে ক্রুসেড একটি আদর্শিক ভিত্তি হিসেবে প্রতিষ্ঠিত হয়েছে।

আরব ইতিহাসচর্চা

দ্বাদশ শতাব্দীতে ক্রুসেডাররা প্রধানত তুর্কি সেলজুকদের এবং পরবর্তীতে আইয়ুবীয়দের বিরুদ্ধে যুদ্ধ করে। এ কারণে তারা আরব আব্বাসীয় খিলাফতের সঙ্গে মাঝে মাঝে পরোক্ষ ও সরাসরি মিত্রতা গড়ে তোলে। এই প্রেক্ষিতে, হিলেনব্র্যান্ড (২০০০) লিখেছেন যে আরব ইতিহাসবিদেরা প্রায়শই পাশ্চাত্য দৃষ্টিভঙ্গির সঙ্গে মিল রেখে ক্রুসেডকে "ফ্রাঙ্কদের যুদ্ধ" হিসেবে ব্যাখ্যা করেছেন, এবং এটিকে তাঁরা তুর্কি সম্প্রসারণবাদের বিরুদ্ধে নিজেদের সংগ্রামের অংশ হিসেবে দেখেছেন।

জনাথন ফিলিপস (২০০৫) সার্বিক উদাসীনতার বিষয়টি এভাবে উপস্থাপন করেন: "অধিকাংশ মুসলমানই" ক্রুসেডকে তাঁদের ইতিহাসে বহু আগ্রাসনের মধ্যে একটি সাধারণ ঘটনা হিসেবে বিবেচনা করেন। সমসাময়িক ইসলামি বর্ণনায় ক্রুসেডারদের কোনো ধর্মীয় বা কৌশলগত উদ্দেশ্য চিহ্নিত করা হয়নি; বরং তাদেরকে হঠাৎ করে আগত ধ্বংসাত্মক বাহিনী হিসেবে দেখা হয়েছে যারা মুসলমানদের ওপর তাণ্ডব চালায়।

সালাহউদ্দিনের প্রতি বীরত্বপূর্ণ শ্রদ্ধা বা চিভ্যালরি-ভিত্তিক ভাবমূর্তি ইসলামী ঐতিহ্যে উনবিংশ শতাব্দীর পূর্বে তেমনভাবে ছিল না। ১৮৯৮ সালে জার্মান সম্রাট উইলহেল্ম দ্বিতীয় সালাহউদ্দিনের কবর পরিদর্শন করেন এবং তাঁর নামে পুষ্পার্ঘ্য অর্পণ করেন, যেখানে লেখা ছিল: "একজন নির্ভীক ও নিষ্কলঙ্ক বীর, যিনি প্রায়শই তাঁর প্রতিপক্ষদের চিভ্যালরির সঠিক পথ দেখিয়েছেন।" এই ঘটনাটি, সমসাময়িক সাম্রাজ্যবিরোধী অনুভূতির সঙ্গে মিলিত হয়ে, আরব জাতীয়তাবাদীদের মধ্যে সালাহউদ্দিনের এক নতুন প্রতিরোধী রূপ গঠনে সহায়তা করে।

এই রূপটি আসলে ওয়াল্টার স্কট ও অন্যান্য ইউরোপীয় রোমান্টিক লেখকদের নির্মিত ভাবমূর্তির ওপর ভিত্তি করে গড়ে ওঠে, যা মুসলিম বিশ্বে সালাহউদ্দিনের পূর্ববর্তী তুলনামূলক অনালোচিত অবস্থানকে প্রতিস্থাপন করে। সেই সময়ে তাঁর জনপ্রিয়তা বায়বার্সের মতো আরো সফল মুসলিম বীরদের দ্বারা ছাপিয়ে গিয়েছিল।

আধুনিক আরব রাষ্ট্রসমূহ সালাহউদ্দিনকে স্মরণীয় করে রাখতে বিভিন্ন উদ্যোগ গ্রহণ করেছে—যার অনেকাংশই উনবিংশ শতাব্দীর পাশ্চাত্য-সৃষ্ট সেই আদর্শ চিত্রের ভিত্তিতে নির্মিত।

আধুনিক সালাফিবাদ

তুলনামূলকভাবে সাম্প্রতিক সময়ে ক্রুসেড যুগের প্রতি নতুন করে আগ্রহ সৃষ্টি হয়েছে, বিশেষত আধুনিক সালাফি প্রচারনায়, যা পশ্চিমা "ক্রুসেডারদের" বিরুদ্ধে যুদ্ধের আহ্বান জানায়।

সালিবিয়্যুন ((صليبيون / ক্রুসেডার) শব্দটি, যা মূলত উনবিংশ শতাব্দীতে পশ্চিমা ইতিহাসবিদদের অনুকরণে আরবিতে অনূদিত হয়েছিল, এখন একটি অবজ্ঞাসূচক শব্দ হিসেবে ব্যাপকভাবে ব্যবহৃত হচ্ছে। সালাফি ধর্মপ্রচারক ওয়াগদি গুনেইম এই শব্দটি নাসারা ও মাসিহিয়্যীন এর মতো শব্দের সঙ্গে সমার্থকভাবে ব্যবহার করেন, যা সাধারণভাবে সব খ্রিস্টানদের বোঝাতে ব্যবহৃত হয়।

উসমানীয় সাম্রাজ্যের বিভাজনকেও সেই সময়ে ইসলামের বিরুদ্ধে দীর্ঘ ইতিহাসের ক্রুসেড যুদ্ধের চূড়ান্ত বিজয় হিসেবে চিত্রিত করা হয়েছিল। লন্ডনের 'পাঞ্চ' ম্যাগাজিনে একটি ব্যঙ্গচিত্র প্রকাশিত হয়, যেখানে রাজা রিকার্ড দ্য লায়নহার্টকে প্রথম বিশ্বযুদ্ধের পর ব্রিটিশ সেনাবাহিনীকে জেরুজালেমে প্রবেশ করতে দেখে বলছেন, “অবশেষে, আমার স্বপ্ন পূরণ হলো।” একইভাবে, যখন ফরাসি জেনারেল অঁরি গুরো সিরিয়ার দায়িত্ব গ্রহণ করেন, তখন তিনি বলেন, “দেখ সালাহউদ্দিন, আমরা ফিরে এসেছি।”

মেইডেন (১৯৯৯) যুক্তি দেন যে মধ্যযুগীয় ক্রুসেডের স্মৃতিকে ইউরোপীয় রোমান্টিক দৃষ্টিভঙ্গিতে ঔপনিবেশিকতার সঙ্গে যুক্ত করা মুসলিমদের ঐতিহাসিক স্মৃতিকে নতুনভাবে গঠনে প্রভাব ফেলেছে। ১৯৫০-এর দশক থেকে স্টিভেন রনসিম্যানের প্রভাবশালী হিস্ট্রি অব ক্রুসেডস গ্রন্থের প্রেক্ষিতে পাশ্চাত্য মূলধারার বুদ্ধিজীবীরা ক্রুসেডসমূহকে ঔপনিবেশিকতার লজ্জাজনক অধ্যায় হিসেবে চিত্রিত করতে শুরু করেন। এই দৃষ্টিভঙ্গি মুসলিমদের মধ্যযুগীয় সময়কাল সম্পর্কে ধারণাকে প্রভাবিত করে, এবং আরব জাতীয়তাবাদ ও ইসলামপন্থী প্রচারে পশ্চিমাদের শত্রুভাবাপন্ন আগ্রাসী হিসেবে উপস্থাপনাকে উৎসাহিত করে: "আরব জাতীয়তাবাদী ও ইসলামপন্থীরা রনসিম্যানের ক্রুসেড-বিষয়ক ব্যাখার সঙ্গে পুরোপুরি একমত হন। মধ্যপ্রাচ্যের দারিদ্র্য, দুর্নীতি ও সহিংসতাকে ক্রুসেড এবং পরবর্তী ইউরোপীয় ঔপনিবেশিকতার দীর্ঘস্থায়ী প্রভাব হিসেবে বর্ণনা করা হয়।" (Madden, p. 203)খাশান (১৯৯৭) যুক্তি দেন যে পশ্চিমে “ক্রুসেডধর্মী” আখ্যানের পুনরুজ্জীবন স্নায়ুযুদ্ধের অবসানের সঙ্গে যুক্ত, কারণ বিশ্ব রাজনীতিকে “সৎ বনাম অসৎ” দ্বন্দ্বের কাঠামোয় উপস্থাপনের নতুন প্রেক্ষাপট খুঁজে পাওয়ার চেষ্টা চলছিল।

খান (২০০৩) যুক্তি দেন যে সমকালীন জিহাদপন্থী প্রচারের একটি বড় অংশ গঠিত হয়েছে কিছু প্রারম্ভিক ইসলামপন্থী চিন্তাবিদের লেখার ভিত্তিতে, যাঁরা ১৯৫০-এর দশকে পশ্চিমা শিক্ষাপ্রতিষ্ঠানে পড়াশোনা করেছিলেন। তাঁদের মধ্যে উল্লেখযোগ্য হলেন সাইয়েদ কুতুব ও আবুল আ'লা মওদুদী। এই চিন্তাবিদেরা পাশ্চাত্য একাডেমিয়ায় প্রচলিত একটি নির্দিষ্ট দৃষ্টিভঙ্গির প্রভাব গ্রহণ করেন, যা রনসিম্যানের লেখার মাধ্যমে জনপ্রিয় হয়েছিল এবং ক্রুসেডকে উপনিবেশবাদের একটি কলঙ্কজনক অধ্যায় হিসেবে চিত্রিত করত। এটি সে সময় "রাজনৈতিকভাবে সঠিক" বা গ্রহণযোগ্য আখ্যান হিসেবে বিবেচিত হত। পরবর্তীকালে, এই দৃষ্টিভঙ্গিই তাঁদের লেখার মাধ্যমে ইসলামী চরমপন্থী প্রচারের ভিত তৈরি করে।

"ক্রুসেডার" বিরোধী বক্তব্য ১৯৯০-এর দশকের শেষ নাগাদ ইসলামপন্থী চরমপন্থা ও জিহাদবাদের মধ্যে পরিপূর্ণভাবে বিকশিত হয়। বিশেষভাবে উল্লেখযোগ্য, ১৯৯৮ সালে ওসামা বিন লাদেন ও আয়মান আল-জাওয়াহিরি-সহ একদল ইসলামপন্থী নেতার স্বাক্ষরিত একটি ফতোয়া প্রকাশিত হয়, যেখানে "ক্রুসেডার-জায়োনিস্ট জোটের" (অর্থাৎ যুক্তরাষ্ট্র ও ইসরায়েল) বিরুদ্ধে জিহাদ ঘোষণা করা হয়।
২০০৮ সাল নাগাদ, অক্সফোর্ড ইসলামি দুনিয়ার বিশ্বকোষে উল্লেখ করে যে, "অনেক মুসলিমের কাছে ক্রুসেডের ইতিহাস পশ্চিমা বিশ্বের ইসলামবিরোধী বৈরিতার প্রতীক হিসেবে বিবেচিত হয়।"

আরো দেখুন 
ক্রুসেডের ইতিহাসলেখা

তথ্যসূত্র

জিহাদবাদ
ইসলামবাদ